Anibals Miljaišs

Anibals Auguštu Miljaišs (; dzimis , miris ), iesauka Soldado Milhões ("miljona vīru vērts"), bija Pirmā pasaules kara visvairāk apbalvotais portugāļu karavīrs un vienīgais karavīrs, kam tika piešķirts augstākais valsts apbalvojums — Torņa un Zobena Militārais ordenis par godu, lojalitāti un nopelniem, kas pasniegts kaujas laukā, nevis ierastajā publiskajā pasniegšanas ceremonijā Lisabonā.

 Jaunība 
Miljaišs dzimis 1895. gada 9. jūlijā zemnieku ģimenē nelielā ciematā netālu no Mursas valsts ziemeļos. 1915. gada 30. jūlijā viņu iesauca armijā un 1917. gadā viņš tika mobilizēts Portugāļu ekspedīcijas korpusā. Tajā pašā gadā viņa vienība ieradās Francijā kā daļa no vienas no 2. kājnieku divīzijas brigādēm, kas tika nosūtīta uz Rietumu fronti.

 Militārais dienests 
1918. gada sākumā vācieši nosūtīja trīs divīzijas sektorā, kur atradās Portugāles karaspēks, 9. aprīlī sākoties Lisas kaujai. Ierindnieks Miljaišs atradās pašā kaujas centrā Isbergas laukā, kur viņš sedza portugāļu un skotu karaspēka atkāpšanos. Tikai dažu stundu laikā tika nogalināti aptuveni 2000 cilvēku un vairāk nekā 5000 tika ievainoti. Šādos apstākļos Miljaišs demonstrēja neparastu drosmi, gandrīz viens pats cīnoties pret diviem vācu kājnieku uzbrukumiem ar savu "Lūisa" ložmetēju. Aizsargājot savu vienību, viņš palika savā pozīcijā, līdz viņam beidzās munīcija. Viņa intensīvā ložmetēja uguns lika vāciešiem domāt, ka viņi cīnās pret labi nocietinātu pretinieku formējumu. Rezultātā viņi apgāja šo sektoru, tā ka Miljaišs nokļuva viņu aizmugurē. Atdalīts no savas vienības, viņš trīs dienas klaiņoja pa ierakumiem bez ēdiena vai dzēriena. Trešajā dienā Miljaišs, joprojām stiepjot ložmetēju, ieraudzīja purvā slīkstošu skotu majoru. Kad viņš to izglāba, vēlāk abi atrada ceļu uz sabiedroto kaujas nometni, kur skotu majors pastāstīja britu štābam par sava glābēja varoņdarbiem.

Vairākus mēnešus vēlāk Miljaišs ar savu ložmetēju atkal cīnījās pret vācu uzbrukumiem, aizsedzot beļģu kaujas grupu pāreju uz papildu ierakumiem. Britu novērotāji un beļģu komandieri savos ziņojumos fiksēja portugāļu ierindnieka izcilo drosmi, tā rezultātā drīz vien kaujas laukā, 15 000 sabiedroto karavīru klātbūtnē, ierindnieks Miljaišs saņēma savas valsts augstāko ordeni Torņa un Zobena Militāro ordeni, kā arī Francijas Goda Leģiona ordeni.

1918. gada 15. jūlijā vienības komandieris Fereira du Amarals izdeva Miljaišsam oficiālu atzinību, kurā viņa varonība tika raksturota kā miljona vīru vērta. Pēc tam viņam tika dota iesauka "kareivis, kas ir vērts miljons citu" vai Soldado Milhões, kas sasaucas ar viņa uzvārdu.

 Dzīve pēc kara 
1919. gada 2. februārī Miljaišs atgriezās dzimtajā ciemā un apprecējās ar Terēzi de Žesusu, ar kuru viņam pēc tam bija deviņi bērni. Smagais Portugāles ekonomikas stāvoklis pēc kara atstāja Miljaišu ģimeni sarežģītā situācijā. Valsts valdība solīja palīdzēt veterānam, taču tā vietā, lai sniegtu finansiālu atbalstu, 1924. gadā viņam par godu nosauca viņa dzimto ciemu. Tas kļuva pazīstams kā Valongo de Milhais. Neskatoties uz visu saņemto pagodinājumu un uzslavām, Miljaiša ģimene dzīvoja nabadzībā. Tā rezultātā 1928. gadā viņš bija spiests pārcelties uz Brazīliju. Uzzinājuši, ka veterāns atrodas nabadzībā, Brazīlijas portugāļi savāca naudu kara varonim, kas ļāva viņam atgriezties dzimtenē tā paša gada 5. augustā. Viņš atkal sāka nodarboties ar lauksaimniecību, saņēma nelielu pensiju un tika cienīts kā nacionālais varonis. 1970. gada 3. jūnijā savā vārdā nosauktajā ciematā Anibals Miljaišs devās mūžībā.

 Atsauces 

 Literatūra 
 Rodrigues, Hugo. "France at War — Portugal in the Great War." World War I — Trenches on the Web. January 25, 2009.

 "Translated version of The Soldado Million — A Hero of Tower and Sword  at the Jornal das Cortes. Google Translate. January 25, 2009

 Ārējās saites 

 Aníbal Augusto Milhais "Herói Milhões"
 A Freguesia de Valongo de Milhais
 Hugo Rodrigues Sintra, Portugal in the Great war Tīmekļa vietnē www.worldwar1.com

Kategorija:1895. gadā dzimušie
Kategorija:1970. gadā mirušie
Kategorija:Portugāles cilvēki
Kategorija:Ar Goda Leģiona ordeni apbalvotie